Za upravljanje na globalnoj razini bit će potrebno usredotočiti se na održavanje učinkovitog i prilagodljivog multilateralnog sustava, kojemu je u središtu Svjetska zdravstvena organizacija (SZO), a odlikuju ga održivo financiranje, odgovornost i djelotvornost. Konsenzus bi trebalo postići produbljivanjem suradnje u okviru skupina G-7 i G-20 te s drugim globalnim, regionalnim i bilateralnim partnerima. EU bi trebao poticati ključni proces uklanjanja postojećih nedostataka u upravljanju na globalnoj razini kako bi se izbjeglo udvostručavanje i uskladilo djelovanje. Za to će biti potrebna bliska suradnja s privatnim sektorom, filantropskim organizacijama, civilnim društvom i drugim dionicima kako bi se poduprli ciljevi strategije.

Osim što je potrebno iznova utvrditi što treba učiniti, mora se dogoditi jednako korjenita promjena u načinu kako to učiniti. Na pragu smo novoga globalnog zdravstvenog poretka, a EU mora doprinijeti njegovu oblikovanju strateški razrađenijim i djelotvornijim angažmanom.

Suradnja: EU pojačava suradnju, primjerice uvođenjem EU digitalne COVID potvrde, pionirskog rješenja u svijetu: do listopada 2022. 49 zemalja izvan EU-a, uključujući sedam zemalja afričkog kontinenta, povezalo se s pristupnikom za EU digitalnu COVID potvrdu, što ga čini najvećim međusobno povezanim sustavom digitalnih COVID potvrda na svijetu. Zahvaljujući solidarnosti EU-a preko Mehanizma Unije za civilnu zaštitu mobiliziran je niz medicinskih timova za hitne slučajeve te su trećim zemljama dostavljene medicinska oprema i potrepštine. EU je bio jedan od glavnih pokretača COVAX-a te se sve više zauzima za suradnju u području dijagnostike i terapeutike putem Akceleratora ACT, međunarodnih organizacija i istraživačkih ustanova.

Izazovi su veliki. U području globalnog zdravlja ogroman je broj nedovršenih zadaća jer su mnoge zemlje prestale napredovati u postizanju ciljeva univerzalnog zdravlja utvrđenih u Programu održivog razvoja do 2030. i njegovim ciljevima: zajedno su ostvarile samo otprilike četvrtinu onoga što je potrebno za postizanje ciljeva održivog razvoja u području zdravlja do 2030. Glavne zarazne bolesti velik su teret za mnoge zemlje, a visoka stopa smrtnosti novorođenčadi i majki te pothranjenost i dalje su među razlozima za zabrinutost. Usto treba brzo i temeljito poraditi na globalnoj zdravstvenoj sigurnosti kako bismo postali uspješniji u prevenciji i otporniji u borbi protiv pandemija. Visokokvalitetna pripravnost na rizike u zdravstvenom sektoru znatno će doprinijeti otpornosti drugih ključnih sektora.

2. vodeće načelo: poboljšati pravedan pristup svim osnovnim zdravstvenim uslugama, od promicanja zdravlja, prevencije bolesti i cjenovno pristupačnog kvalitetnog liječenja, rehabilitacije i palijativne skrbi do borbe protiv zaraznih i nezaraznih bolesti

Tijekom provedbe ove strategije zadržat će se pristup utemeljen na ljudskim pravima kojim se nikoga ne zapostavlja. To uključuje i poseban naglasak na spolnom i reproduktivnom zdravlju i pravima.

Rad na postizanju boljeg zdravlja tradicionalno je bio usmjeren na borbu protiv određenih bolesti, što se mora i nastaviti. Međutim, ako se ne uklone temeljni uzroci lošeg zdravlja, zbog kojih su ljudi podložni bolestima, i dalje će obolijevati široke skupine stanovništva, posebno one najranjivije. Stoga će se u okviru strategije uvesti nešto novo – prioritetno će se posvetiti pozornost glavnim gospodarskim, socijalnim i okolišnim uzrocima zdravlja i bolesti – uključujući siromaštvo i diskriminaciju, dob, prehranu i zdravu prehranu, socijalnu zaštitu, obrazovanje, skrb, vodu, sanitarne uvjete i higijenu, zdravlje na radu – te područjima kao što su onečišćenje zdravih ekosustava, kontakt s kemikalijama ili otpadom te prijetnje sigurnosti opskrbe energijom. Za to će biti potreban i integrirani pristup „zdravlje u svim politikama” (vidjeti 3. odjeljak).

Strategija nudi program za razdoblje do 2030. U njoj se utvrđuju tri prioriteta politike, navodi se 20 vodećih načela za razvoj globalnog zdravlja, određuju se konkretni smjerovi djelovanja kako bi se ta načela primjenjivala u praksi te se pruža novi okvir za praćenje za procjenu djelotvornosti i učinka politika i financiranja EU-a. Opisuje se što će Komisija poduzeti i na što poziva države članice, oboje strogo u okviru njihovih nadležnosti i institucijskih uloga kako su predviđene Ugovorima . Kako bi se bolje predočile predstojeće mjere, u Prilogu 1. navode se neki od ključnih projekata na globalnoj, regionalnoj i nacionalnoj razini na kojima se ova strategija temelji.

Naravno, uspjeh će ovisiti i o doprinosu naših partnera, ali EU će preuzeti svoju punu odgovornost. To uključuje i poboljšanje pripravnosti i odgovora u području zdravstva na svojem području, u okviru europske zdravstvene unije, jer razvoj stanja u zdravstvu u EU-u utječe na partnere u svijetu i obrnuto. U EU-u će se nastaviti razvijati univerzalno zdravstveno osiguranje i kvalitetan okvir EU-a za zdravstvenu sigurnost provedbom ključnih inicijativa koje su u tijeku ili u pripremi. To uključuje europski plan za borbu protiv raka, farmaceutsku strategiju i planirani europski prostor za zdravstvene podatke. Sveobuhvatnija borba protiv prijetnji zdravlju bit će moguća zahvaljujući provedbi nove uredbe o prekograničnim prijetnjama zdravlju, pojačanim mandatima Europskog centra za sprečavanje i kontrolu bolesti i Europske agencije za lijekove, radu novog Tijela za pripravnost i odgovor na zdravstvene krize kojim se nastoji poboljšati pripravnost i odgovor u okviru medicinskih protumjera te mreži „jedno zdravlje” za djelovanje protiv svih patogenih prijetnji s integriranim nadzorom. Bolje pružanje zdravstvene skrbi, otvorena strateška autonomija u vrijednosnim lancima povezanima sa zdravljem i odlučno djelovanje u pogledu antimikrobne otpornosti također će biti čvrsti temelji za položaj EU-a u svijetu. Nastavit ćemo podupirati države članice u provedbi zdravstvenih reformi i ulaganja u okviru Mehanizma za oporavak i otpornost. Provodit ćemo europski zeleni plan, a posebno Akcijski plan za postizanje nulte onečišćenja i Strategiju održivosti u području kemikalija kako bismo uklonili temeljne uzroke lošeg zdravlja u EU-u. Sav taj rad zajedno s ovom novom strategijom činit će neprekidan kontinuum za zaštitu zdravlja u EU-u i cijelom svijetu.

ØU cijeloj strategiji slijediti pristup koji se temelji na ljudskim pravima, a posebnu pozornost posvetiti potrebama i pravima žena, djece i mladih u skladu s Akcijskim planom za rodnu ravnopravnost III i Akcijskim planom za mlade te potrebama i pravima osoba s invaliditetom u skladu s Konvencijom UN-a o pravima osoba s invaliditetom, kao i pristupu zdravstvu za druge ranjive skupine, kao što su LGBTIQ osobe, starije osobe, migranti, izbjeglice i interno raseljene osobe, među ostalim u kontekstu prirodnih katastrofa ili katastrofa izazvanih ljudskim djelovanjem i utjecaja klimatskih promjena.

ØZadržati vodeći položaj u borbi protiv niza zaraznih bolesti, posebno AIDS-a, tuberkuloze, malarije, poliomijelitisa, bolesti virusa ebole te zanemarenih tropskih bolesti. To uključuje ulaganje s partnerskim zemljama, kao i ulaganje putem saveza za istraživanje i razvoj te putem inicijativa u području globalnog zdravlja, kao što je Globalni fond za borbu protiv AIDS-a, tuberkuloze i malarije .

ØPomoći u sprečavanju nezaraznih bolesti i upravljanju tim bolestima, što je sve važnije u svijetu koji stari, u kojem će osobe u dobi iznad 65 godina i one u dobi iznad 80 godina predstavljati sve veći udio svjetskog stanovništva. To ćemo poduprijeti u okviru Partnerstva Svjetske zdravstvene organizacije za univerzalno zdravstveno osiguranje te ćemo primijeniti višesektorske pristupe usmjerene na uklanjanje glavnih čimbenika rizika, kao što su zlouporaba droga, prehrana, tjelesna neaktivnost i onečišćenje zraka. To se posebno odnosi na rak.

ØPodupirati širu primjenu cjepiva protiv dječjih bolesti, a sve više i radi zaštite zdravlja odraslih, među ostalim daljnjim pružanjem snažne potpore Gaviju, Savezu za cjepiva , koji pomaže u povećanju pravedne i održive upotrebe cjepiva.

ØOsiguravati razvoj i primjenu inovativnih cjepiva, načina liječenja i dijagnostike za nove, raširene ili zanemarene zarazne i nezarazne bolesti, među ostalim s pomoću financiranja u okviru programa Obzor Europa te suradnje EU-a i Afrike za globalno zdravlje u obliku Partnerstva europskih zemalja i zemalja u razvoju u području kliničkih studija (EDCTP3), namijenjenog istraživanjima, izgradnji kapaciteta i jačanju regulatornog okruženja u supsaharskoj Africi.

ØPojačati potporu za univerzalan pristup spolnom i reproduktivnom zdravlju i pravima s naglaskom na ženama, djevojčicama, mladima i osobama s invaliditetom, među ostalim osmišljavanjem inicijative Tima Europa za spolno i reproduktivno zdravlje i prava u Africi i potporom Partnerstvu za opskrbu Fonda Ujedinjenih naroda za stanovništvo (UNFPA). To uključuje rješavanje problema rodno uvjetovanog nasilja, štetne prakse, neispunjenih potreba za planiranjem obitelji, smrtnosti trudnica i rodilja koja se može spriječiti i rodne nejednakosti. Taj se rad temelji na osiguravanju pravednog pristupa kvalitetnim uslugama, proizvodima i informacijama, među ostalim jačanjem zdravstvenih sustava u cilju univerzalnog zdravstvenog osiguranja i uslugama koje su prilagođene mladima.

ØZajednicama pružati potporu u pogledu zdravlja, prehrane, mentalnog zdravlja i psihosocijalne pomoći tijekom i nakon kriznih situacija (prirodnih ili uzrokovanih ljudskim djelovanjem), i to tako da se ograniče smrtnost, pobolijevanje, invaliditet i bolesti povezane s humanitarnim krizama.

2.2. Jačanje zdravstvenih sustava i promicanje univerzalnog zdravstvenog osiguranja

Glavni je prioritet strategije osigurati zdravstvene sustave koji su djelotvorni, otporni i pristupačni u svim svojim temeljnim aspektima (pružanje usluga, zdravstvena radna snaga, zdravstveni informacijski sustavi, pristup osnovnim lijekovima, financiranje i vodstvo/upravljanje). Promicanjem univerzalnog zdravstvenog osiguranja na pravedan način osigurat će se zaštita od financijskih rizika, pristup kvalitetnim osnovnim zdravstvenim uslugama te sigurnim, djelotvornim, kvalitetnim i cjenovno pristupačnim osnovnim lijekovima i cjepivima.

U tu će svrhu Komisija slijediti vodeća načela, na što poziva i države članice:

3. vodeće načelo: poboljšati primarnu zdravstvenu zaštitu s uključenim kapacitetom za nepredviđene povećane potrebe i povećati osnovne kapacitete javnog zdravstva kako bi se ispunili zahtjevi iz Međunarodnih zdravstvenih propisa

Pandemija je pokazala koliko je važno imati odgovarajuće dostupne medicinske kapacitete za procjenu i skrb za naglo povećanje broja pacijenata koje otežava ili nadilazi normalno funkcioniranje zdravstvenih sustava. Prioritetnost tog područja u našem radu nov je pristup i imat će važnu dodanu vrijednost kao prva prepreka širenju pandemija i drugih prijetnji zdravlju. Potpora primarnoj zdravstvenoj zaštiti pomoći će i u upravljanju u području nezaraznih bolesti.

Kako bi se to vodeće načelo primijenilo, prioritetni su sljedeći smjerovi djelovanja:

ØSurađivati s partnerskim zemljama kako bi se proširio pristup osnovnom paketu zdravstvenih usluga koji obuhvaća prevenciju i skrb, s posebnim naglaskom na siromašnom i marginaliziranom stanovništvu, preko bilateralnih i regionalnih programa. Partnerstvo za univerzalno zdravstveno osiguranje pod okriljem SZO-a omogućuje ciljanu tehničku potporu u 119 zemalja i ima vodeću ulogu u usklađivanju nacionalnih aktivnosti za postizanje nacionalnih ciljeva u okviru cilja održivog razvoja br. 3.

ØPromicati ulaganja u zdravstvene sustave provedbom ciljanih poticaja i povećanjem odgovornosti. EU bi trebao smatrati poboljšanje zdravstvenih sustava i javnog zdravlja jednim od najvažnijih aspekata međunarodne suradnje s partnerima, uključujući financijsku potporu.

ØOjačati sustave socijalne zaštite bilateralnim programima za pojedine zemlje, posebno podupiranjem izrade pravila o minimalnoj socijalnoj zaštiti koja uključuju pravedan pristup osnovnoj zdravstvenoj skrbi.

ØPromicati međunarodne standarde u području farmaceutskih i medicinskih proizvoda i tehnologija sudjelovanjem Komisije u međunarodnim organizacijama i tijelima te visoku razinu standarda kvalitete, djelotvornosti i sigurnosti, kao i obuku u regulatornim pitanjima, uz potporu Europske agencije za lijekove i u suradnji sa Svjetskom zdravstvenom organizacijom.

4. vodeće načelo: poticati digitalizaciju kao jedan od temeljnih pokretača napretka

Kako bi se to vodeće načelo primijenilo, digitalno djelovanje za globalno zdravlje bit će pokazatelj vodeće uloge EU-a te će na pravedan način oblikovati digitalnu transformaciju koja je u tijeku: